ঢাকা, ১২ জুলাই (শীর্ষ নিউজ ডটকম): বিএনপিকে মহাজাতীয় ঐক্য গড়ে তোলার আহ্বান জানিয়েছে বাংলাদেশ জামায়াতে ইসলামী।  আজ মঙ্গলবার বিকেলে রাজধানীর মহানগর কার্যালয়ের সামনে এক সমাবেশে জামায়াতে ইসলামীর ভারপ্রাপ্ত সেক্রেটারি জেনারেল এটিএম আজহারুল ইসলাম এ আহ্বান জানান।  বিএনপি চেয়ারপারসন বেগম খালেদা জিয়াকে সরকারের বিরুদ্ধে একদফা আন্দোলনের আহ্বান জানিয়ে তিনি বলেন, আপনি আপসহীন নেত্রী। দেশ,  জনগণ এবং আলেম সমাজ আজ অসহায়। আপনি কর্মসূচি দিন, জনগণ আপনার নেতৃত্বে আন্দোলন করতে চায়।  দলের শীর্ষ নেতৃবৃন্দ এবং ৯ জুলাই জামায়াত-শিবিরের গ্রেফতারকৃত কর্মীদের মুক্তির দাবিতে এ সমাবেশ অনুষ্ঠিত হয়।  দলের নায়েবে আমির মাওলানা দেলাওয়ার হোসাইন সাঈদীর বিরুদ্ধে ৪ হাজার পৃষ্ঠার অভিযোগপত্রের প্রসঙ্গে আজহারুল ইসলাম আরো বলেন, এই অভিযোগপত্র প্রকাশ করুন। জনগণ এ অভিযোগপত্র দেখতে চায়।  আজহার বিএনপির চিফ হুইপ জয়নুল আবদিন ফারুকের উপর হামলার প্রতিবাদ করে বলেন, এই হামলা স্বরাষ্ট্রমন্ত্রীর উস্কানিতেই হয়েছে। তিনি  স্বরাষ্ট্রমন্ত্রীর বিচার দাবি করেন।  মহানগর আমির মাওলানা রফিকুল ইসলাম খানের সভাপতিত্বে সমাবেশে আরো বক্তব্য রাখেন দলের সহকারী সেক্রেটারি জেনারেল ডা. শফিকুর রহমান, মহানগর সেক্রেটারি সংসদ সদস্য হামিদুর রহমান আযাদ, মহানগর সহকারী সেক্রেটারি নুরুল ইসলাম বুলবুল, মাওলানা আব্দুল হালিম প্রমুখ।  (শীর্ষ নিউজ ডটকম/এসটি/এম/এআইকে/১৯.১৫ ঘ.)